**ΔΙΑΓΩΝΙΣΜΑ ΣΤΑ ΑΡΧΑΙΑ ΕΛΛΗΝΙΚΑ – Γ’ ΛΥΚΕΙΟΥ**

**Α. ΔΙΔΑΓΜΕΝΟ ΚΕΙΜΕΝΟ**

**Ἀριστοτέλους Ἠθικὰ Νικομάχεια 1103a14-32**

Διττῆς δὴ τῆς ἀρετῆς οὔσης͵ τῆς μὲν διανοητικῆς τῆς δὲ ἠθικῆς͵ ἡ μὲν διανοητικὴ τὸ πλεῖον ἐκ διδασκαλίας ἔχει καὶ τὴν γένεσιν καὶ τὴν αὔξησιν͵ διόπερ ἐμπειρίας δεῖται καὶ χρόνου͵ ἡ δ΄ ἠθικὴ ἐξ ἔθους περιγίνεται͵ ὅθεν καὶ τοὔνομα ἔσχηκε μικρὸν παρεκκλῖνον ἀπὸ τοῦ ἔθους. ἐξ οὗ καὶ δῆλον ὅτι οὐδεμία τῶν ἠθικῶν ἀρετῶν φύσει ἡμῖν ἐγγίνεται· οὐθὲν γὰρ τῶν φύσει ὄντων ἄλλως ἐθίζεται͵ οἷον ὁ λίθος φύσει κάτω φερόμενος οὐκ ἂν ἐθισθείη ἄνω φέρεσθαι͵ οὐδ΄ ἂν μυριάκις αὐτὸν ἐθίζῃ τις ἄνω ῥιπτῶν͵ οὐδὲ τὸ πῦρ κάτω͵ οὐδ΄ ἄλλο οὐδὲν τῶν ἄλλως πεφυκότων ἄλλως ἂν ἐθισθείη. οὔτ΄ ἄρα φύσει οὔτε παρὰ φύσιν ἐγγίνονται αἱ ἀρεταί͵ ἀλλὰ πεφυκόσι μὲν ἡμῖν δέξασθαι αὐτάς͵ τελειουμένοις δὲ διὰ τοῦ ἔθους.

ἔτι ὅσα μὲν φύσει ἡμῖν παραγίνεται͵ τὰς δυνάμεις τούτων πρότερον κομιζόμεθα͵ ὕστερον δὲ τὰς ἐνεργείας ἀποδίδομεν ὅπερ ἐπὶ τῶν αἰσθήσεων δῆλον· οὐ γὰρ ἐκ τοῦ πολλάκις ἰδεῖν ἢ πολλάκις ἀκοῦσαι τὰς αἰσθήσεις ἐλάβομεν͵ ἀλλ΄ ἀνάπαλιν ἔχοντες ἐχρησάμεθα͵ οὐ χρησάμενοι ἔσχομεν· τὰς δ΄ ἀρετὰς λαμβάνομεν ἐνεργήσαντες πρότερον͵ ὥσπερ καὶ ἐπὶ τῶν ἄλλων τεχνῶν. ἃ γὰρ δεῖ μαθόντας ποιεῖν, ταῦτα ποιοῦντες μανθάνομεν, οἷον οἰκοδομοῦντες οἰκοδόμοι γίνονται καὶ κιθαρίζοντες κιθαρισταί· οὕτω δὴ καὶ τὰ μὲν δίκαια πράττοντες δίκαιοι γινόμεθα, τὰ δὲ σώφρονα σώφρονες, τὰ δ' ἀνδρεῖα ἀνδρεῖοι.

**Παρατηρήσεις:**

**Α. α)**Ποια είναι τα δύο είδη αρετών τα οποία διακρίνει ο Αριστοτέλης; Με ποιον τρόπο αποκτάται το καθένα από τον άνθρωπο;

**β)** Να χαρακτηρίσετε τις προτάσεις ως προς το περιεχόμενό τους γράφοντας τη λέξη «ΣΩΣΤΟ» ή «ΛΑΘΟΣ» δίπλα στην καθεμιά:

1. Τα εκ φύσεως χαρακτηριστικά τα αποκτούμε αφού πρώτα ενεργήσουμε.

2. Είμαστε από τη φύση μας πλασμένοι να δεχτούμε τις ηθικές αρετές.

3. Ο εθισμός σχετίζεται με την ηθική και διανοητική αρετή.

4. Στην ηθική αρετή συμβαίνει ό,τι και στην περίπτωση των τεχνών.

5. Κάποιος γίνεται δίκαιος, αφού πρώτα κάνει δίκαιες πράξεις.

**Μονάδες 10**

**Β.1.** Ποια είναι η βασική φιλοσοφική θέση την οποία υποστηρίζει ο Αριστοτέλης στα απόσπασματα που δίνονται; Να διακρίνετε τα δύο κεντρικά επιχειρήματα με τα οποία επιχειρεί να την αποδείξει και να τα αποδώσετε με δικά σας λόγια.

**Μονάδες 10**

**Β.2. α)** Για καθεμιά από τις λέξεις του κειμένου που σας δίνονται να γράψετε μία ομόρριζη στα νέα ελληνικά (απλή ή σύνθετη): **πεφυκότων, ἔσχηκε, φερόμενος, ἐλάβομεν, ἰδεῖν.**

**Μονάδες 5**

**Β.2. β) δυνάμει - ἐνεργεία:** Χρησιμοποιώντας τους δύο αντιθετικούς όρους που χρησιμοποιεί ο Αριστοτέλης να διατυπώσετε δύο φράσεις στα νέα ελληνικά που να αποδίδουν τη σημασία των δύο όρων.

**Μονάδες 5**

**Β.3.** Αντιστοιχίστε τα πρόσωπα της στήλης Α με τις φιλοσοφικές θέσεις/αποφάνσεις στη στήλη Β. Δύο απόψεις της στήλης Β περισσεύουν.

|  |  |  |
| --- | --- | --- |
| **ΣΤΗΛΗ Α** | **ΣΤΗΛΗ Β** | |
| **1.** Σωκράτης | | **Α.** ἦθος ἀνθρώπῳ δαίμων |
| **2.** Πλάτων | | **Β.** *ἐστὶν ἡ εὐδαιμονία ψυχῆς ἐνέργειά τις κατ΄ ἀρετὴν τελείαν* |
| **3.** Αριστοτέλης | | **Γ.** Δικαιοσύνη είναι η εντιμότητα στις συναλλαγές |
| **4.** Θρασύμαχος | | **Δ.** Θα πρέπει είτε να φιλοσοφήσουν οι άρχοντες της πολιτείας  είτε να αναλάβουν τις τύχες της οι φιλόσοφοι |
| **5.** Ηράκλειτος | | **Ε.** «εὐδαιμονίη ψυχῆς καὶ κακοδαιμονίη» |
|  | | **ΣΤ.** Το συμφέρον του ισχυρού καθορίζει το τι είναι δίκαιο |
|  | | **Ζ.** *Ἓν οἶδα, ὅτι οὐδὲν οἶδα* |

**Μονάδες 10**

**Β.4.** Με βάση το πρωτότυπο κείμενο και το παρακάτω μεταφρασμένο απόσπασμα του Πλάτωνα, να συγκρίνετε την άποψη του Αριστοτέλη με τη θέση που εκφράζει ο Αθηναίος στον πλατωνικό διάλογο.

***Πλάτων, Νόμοι 643b-d***

*ΑΘΗΝΑΙΟΣ: Λέγω, λοιπόν, και υποστηρίζω ότι όποιος άνθρωπος έχει σκοπό να γίνει ενάρετος σε ό,τι τον ενδιαφέρει πρέπει να σχοελείται από την πρώτη παιδική του ηλικία αστεία και σοβαρά με τα σχετικά ζητήματα του κλάδου του. Όποιος θέλει, παραδείγματος χάριν, να γίνει καλός γεωργός ή οικοδόμος, ο δεύτερος πρέπει να παίζει χτίζοντας κανένα παιδιάστικο οικοδόμημα, κι ο πρώτος να καλλιεργεί τη γη. Κι όποιος ανατρέφει τον καθένα απ’ αυτούς τους δύο πρέπει να τους φτιάχνει μικρά εργαλεία, απομιμήσεις των αληθινών. Επίσης όσα μαθήματα πρέπει να μάθει να τα προμελετά. Ο οικοδόμος, λόγου χάριν, να μάθει να χρησιμοποιεί το μέτρο, ή το νήμα της στάθμης και ο πολεμιστής να καβαλλικεύει παίζοντας τα άλογα ή κάμνοντας κάτι παρόμοιο, και να προσπαθεί ο νομοθέτης με τα παιχνίδια να στρέφει τις απολαύσεις και τις επιθυμίες των παιδιών εκεί όπου όταν φτάσουν πρέπει να τελειώσουν. Βασικό, λοιπόν, σκοπό της παιδείας νομίζουμε τη σωστή ανατροφή που, με το παιχνίδι, θα οδηγήσει όσο το δυνατό αποτελεσματικότερα την ψυχή του παιδιού ν’ αγαπήσει με όλη του την ύπαρξη εκείνο, στο οποίο, όταν γίνεις άντρας, θα παραστεί ανάγκη να είναι τέλειος.*

*Μετάφραση Β.Μοσκόβης*

**Μονάδες 10**

**Γ. ΑΔΙΔΑΚΤΟ ΚΕΙΜΕΝΟ**

**Πλάτωνος, Απολογία Σωκράτους, 33a-b**

Ο Σωκράτης απολογείται στο δικαστήριο της Ηλιαίας προσπαθώντας να αντικρούσει τα επιχειρήματα των κατηγόρων του.

ἐγὼ δὲ διδάσκαλος μὲν **οὐδενὸς** πώποτ᾽ ἐγενόμην· εἰ δέ τίς μου λέγοντος καὶ τὰ ἐμαυτοῦ **πράττοντος** ἐπιθυμοῖ ἀκούειν, εἴτε νεώτερος εἴτε πρεσβύτερος, οὐδενὶ πώποτε ἐφθόνησα, οὐδὲ χρήματα μὲν λαμβάνων διαλέγομαι μὴ **λαμβάνων** δὲ οὔ, ἀλλ᾽ ὁμοίως καὶ **πλουσίῳ** καὶ πένητι παρέχω **ἐμαυτὸν** ἐρωτᾶν, καὶ ἐάν τις βούληται ἀποκρινόμενος ἀκούειν ὧν ἂν λέγω. καὶ τούτων ἐγὼ εἴτε τις **χρηστὸς** γίγνεται εἴτε μή, οὐκ ἂν δικαίως τὴν αἰτίαν ὑπέχοιμι, ὧν μήτε ὑπεσχόμην μηδενὶ μηδὲν πώποτε μάθημα μήτε ἐδίδαξα· εἰ δέ τίς φησι παρ᾽ ἐμοῦ πώποτέ **τι** μαθεῖν ἢ ἀκοῦσαι ἰδίᾳ ὅτι μὴ καὶ οἱ ἄλλοι πάντες, εὖ ἴστε ὅτι οὐκ **ἀληθῆ** λέγει.

**Γ.1.** Να αποδώσετε στα νέα ελληνικά το απόσπασμα: **«εἰ δέ τίς μου λέγοντος... πώποτε μάθημα μήτε ἐδίδαξα·»**

(μον.20)

**Γ.2.** Ποιο επιχείρημα χρησιμοποιεί ο Σωκράτης για να υπερασπιστεί τον εαυτό του έναντι των κατηγόρων του;

(μον.10)

**Γ.3. α)** Να γραφούν οι τύποι που ζητούνται:

**xρήματα:** δοτική πληθυντικού

**τις:** δοτική ενικού στο ίδιο γένος

**δικαίως:** τον υπερθετικό βαθμό του επιρρήματος

**πένητι:** κλητική ενικού

**ἐμαυτοῦ:** γενική πληθυντικού

(μον.5)

**β)** Να γραφούν οι τύποι που ζητούνται:

**ἀκούειν:** β’ ενικό Ευκτικής Μέλλοντα

**ἐρωτᾶν:** γ’ πληθυντικό Ευκτικής Ενεστώτα στην ίδια φωνή

**ὑπεσχόμην:** β’ ενικό Προστακτικής ίδιου χρόνου και φωνής

**φησι:** β’ πληθυντικό Προστακτικής στον ίδιο χρόνο

**ἴστε:** β’ ενικό Οριστικής Ενεστώτα

(μον.5)

**Γ.4.** **ἀλλ᾽ ὁμοίως καὶ πλουσίῳ καὶ πένητι παρέχω ἐμαυτὸν ἐρωτᾶν, καὶ ἐάν τις βούληται ἀποκρινόμενος ἀκούειν ὧν ἂν λέγω.:** Να αναγνωρίσετε τον υποθετικό λόγο (μον.2) και να τον ξαναγράψετε ώστε να δηλώνει την απλή σκέψη του λέγοντος. (μον.2)

**Γ.5.** Να χαρακτηρίσετε συντακτικώς τους υπογραμμισμένους τύπους του κειμένου.

(μον.4)

**Γ.6. εὖ ἴστε ὅτι οὐκ ἀληθῆ λέγει.:** Να ξαναγράψετε τη φράση μετατρέποντας τον πλάγιο λογο σε ευθύ. (μον.2)